Oma unn Oba

Scheen isses wenn ma Kinna hadd

Buwe grad wie Mäde,

noch schenna wär es wenn die grad

donn Enkelkinna gräde.

Weil, Oba donn unn Oma sinn

das iss der Clou des Lebens.

So monche Alde wade schunn

seid Johre grad vergebens.

Gugg nur emol die Oma on

dies Kinnawänche schiebt,

die Aue straale grad bei ihr

als wär se frisch verliebt.

Ei so e klänes Bobbelche

das bringt se gleich in Schwung,

do gugge unsa Prachtkind oon

iss das nid gudd gelung,

unn hadds mol in die Bux gemachd,

das macht der gar nix aus,

die Pempers werre frisch gemachd,

die Windle wäscht se aus.

Hadd de Oba nur e Briesje mol

in die Unnabux gemach,

do kinne na was heere noch

do macht die Oma Krach.

Doch aach de Oba der iss stolz,

dass er im seinem Alder,

im Wald bal konn spaziere gehn

midd seinem Stommeshalder.

Unn kummd e zarde Mäde donn

als zweddes hinnerher,

das honn die Alde glawes mir

donn noch emol so gär.

Das wird donn wie uff Hänn getraa

unn richdich scheen verweend,

so dass die Mamme wenn ses sidd

vor lauder Ärja steend.

Doch hauptsach iss die Enkelcha

die sinn gesund unn froh,

donn traure aach im Alda mir

kenna Stunn vum Läwe no.

Reiner Thielen